J. Brocka, poslanec: (2007-11-27):
Môj pozmeňujúci návrh. Navrhujem nové znenie: „§ 4 Výška príspevku (1) Príspevok na jedno dieťa je 10 000 korún. (2) Ak sa súčasne narodili dve deti alebo viac detí a dve z nich sa dožili aspoň 28 dní, zvyšuje sa príspevok podľa odseku 1 o jednu polovicu sumy uvedenej v odseku 1 na každé dieťa, ktoré sa dožilo aspoň 28 dní. (3) Sumy podľa odsekov 1 a 2 môže k 1. septembru kalendárneho roka zvýšiť nariadením vlády Slovenskej republiky.“ K zdôvodneniu: Čiže navrhujem, aby sa oproti súčasnosti, keď výška príspevku je na úrovni 4,5-tisíca korún, aby sa zvýšila na 10 000 korún preto, lebo dnes platná úprava alebo suma príspevku ani zďaleka nepokrýva potreby dieťaťa a výdavky rodín spojené s touto udalosťou. Finančný dopad z prijatia tohto návrhu nie je vyšší, ako uvažuje aj vláda rozdeliť z titulu zmeny zákona. A vychádzal som práve z tej sumy, ktorú vláda chce rozdeliť pri narodení prvého dieťaťa, preto tá suma 10 000 korún. Vo výbore som opakovane teda predložil tento návrh, pretože ak si spomínate, tak minulý mesiac, keď sme rokovali v prvom čítaní o vládnom návrhu zákona, tak ja som predložil aj s kolegyňou Gibalovou novelu tohto zákona, kde som navrhoval túto zmenu, aby sa zvýšil príspevok, výška príspevku na 10 000 korún. Neuspel som s vlastnou novelou, tak usilujem sa o to, presadiť túto myšlienku cez rokovanie o vládnom návrhu. Vo výbore, vo výbore pre financie, rozpočet a menu môj návrh neprešiel, aj keď ho podporil kolega z HZDS, neprešiel po argumentácii pani štátnej tajomníčky, ktorá hovorila, že vládou navrhnutý príspevok pri narodení prvého dieťaťa je vlastne podporou rodine aj pri narodení druhého a tretieho. Tak musím priznať, že má pravdu, že ak si rodina z príspevku, ktorý dostane pri narodení prvého dieťaťa, kúpi kočík alebo vaničku, tak dá sa ten kočík a vanička použiť, aj keď sa narodí druhé a tretie dieťa v tej rodine. Ale čo rodiny, ktoré už majú prvé dieťa a ktorým sa narodí druhé, tretie, prípadne ďalšie dieťa? Tejto rodine sa žiadna podpora od strany štáty nedostane. A to je nespravodlivé. To je nesociálne, preto tento môj pozmeňujúci návrh. Tento návrh podporuje aj Únia materských centier Slovenska. Ak si pozorne sledujete a vybavujete svoju mailovú poštu, tak ste dostali otvorený list od Únie materských centier, páni poslanci, v liste zo 14. novembra, v ktorom nás vyzývajú, aby sme urobili takúto zmenu v novele vládneho návrhu zákona o príspevku pri narodení dieťaťa. Citujem z ich listu: „Na základe prieskumu, ktorý sme zrealizovali v období mesiacov október-november v sieti našich materských centier medzi 500 návštevníkmi a členkami materských centier, sa na Vás obraciame s touto iniciatívnou. Výsledky prieskumu v tejto otázke ukázali, že 90 % rodičov navštevujúcich materské centrá podporuje princíp rovnosti a podporuje zvýšenie príspevku pre každé narodené dieťa. Aká by mala byť jeho výška, nebolo predmetom nášho prieskumu a určite vyžaduje ďalšiu odbornú diskusiu. Výsledky interného prieskumu podporujú aj výsledky verejnej mienky v hlasovaní na našej webovej stránke, kde väčšina hlasujúcich podporila návrh paušálneho zvýšenia príspevku pre všetky novonarodené deti, nielen prvé. Je vo vašich silách a právomociach zasiahnuť do schvaľovacieho procesu a podať návrh, ktorý by poskytol priestor na prepracovanie novely zákona do podoby, ktorá rovnako podporí všetky rodiny a zohľadní názory tých, ktorých sa príspevok dotýka. Mnohí z Vás sú rovnako rodičmi ako my a dobré vedia, že potreby jednodetnej rodiny a viacdetnej rodiny pri narodení dieťaťa sú v mnohom rovnaké. Preto i zvýšenie príspevku pri narodení dieťaťa by malo túto skutočnosť odzrkadľovať. Obrovský rozdiel medzi výšku príspevku pri narodení prvého dieťaťa a výškou pri narodení ďalších detí nevyjadruje reálny rozdiel medzi potrebami rodín. Preto Vás prosíme o podporu takej podoby novely zákona, ktorá nerozdeľuje rodičov podľa počtu detí, ale podporuje ich bez rozdielu aj zvýšeným príspevkom pri narodení každého dieťaťa. Únia materských centier.“ Ďakujem za to, že ste ma vypočuli.